

**ŠILALĖS RAJONO SAVIVALDYBĖS**

**ETIKOS KOMISIJA**

**SPRENDIMAS**

DĖL SAVIVALDYBĖS TARYBOS NARIO RAIMUNDO VAITIEKAUS

2020 m. lapkričio 6 d. Nr. EKS-4(1.16)

Šilalė

Šilalės rajono savivaldybės (toliau – Savivaldybė) Etikos komisija (toliau – Komisija): pirmininkė Loreta Kalnikaitė, nariai: Lineta Dargienė, Violeta Kasnauskaitė, Zina Ivanauskienė.

dalyvaujant Komisijos sekretorei Vilmai Kuzminskaitei,

įvertinusi Vyriausiosios tarnybinės etikos komisijos 2020 m. spalio 14 d. rašte Nr. S-2663-(1.5) ,,Dėl gauto pranešimo perdavimo nagrinėti pagal kompetenciją“ pateiktą informaciją dėl Savivaldybės tarybos nario Raimundo Vaitiekaus elgesio ir kitą tyrimo metu surinktą informaciją, nustatė:

*Nagrinėjimo pagrindas ir dalykas*

Komisija išanalizavusi Vyriausiosios tarnybinės etikos komisijos 2020 m. spalio 14 d. raštas Nr. S-2663-(1.5) ,,Dėl gauto pranešimo perdavimo nagrinėti pagal kompetenciją“ ir vadovaudamasi Lietuvos Respublikos vietos savivaldos įstatymo 15 straipsnio 3 dalies pirmos pastraipos 3 punktu, Lietuvos Respublikos valstybės politikų elgesio kodekso 6 straipsnio 1 dalies 2 punktu, 7 straipsnio 1 dalies 1 punktu, Šilalės rajono savivaldybės Etikos komisijos darbo reglamento, patvirtinto Šilalės rajono savivaldybės tarybos 2011 m. birželio 30 d. sprendimu Nr. T1-190 ,,Dėl Šilalės rajono savivaldybės Etikos komisijos darbo reglamento tvirtinimo“, 7.1 papunkčiu nusprendė pradėti tyrimą ir įvertinti ar Šilalės rajono savivaldybės tarybos narys Raimundas Vaitiekus pažeidė/nepažeidė Lietuvos Respublikos valstybės politikų elgesio kodekse įtvirtintus valstybės politiko elgesio viešajame gyvenime principus.

*Nustatytos faktinės aplinkybės*

2020 m. spalio 15 d. gautas Vyriausiosios tarnybinės etikos komisijos 2020 m. spalio 14 d. raštas Nr. S-2663-(1.5) ,,Dėl gauto pranešimo perdavimo nagrinėti pagal kompetenciją“ (toliau - raštas), kuriame nurodoma, kad Vyriausioji tarnybinės etikos komisija <...> 2020 m. spalio 14 d. vykusio posėdžio metu nagrinėjo gautą pranešimą dėl Šilalės rajono savivaldybės tarybos (toliau – Tarybos) nario Raimundo Vaitiekaus elgesio atitikties teisės aktų nuostatoms“.

Pranešime nurodoma, kad Raimundas Vaitiekus paskelbė galbūt tikrovės neatitinkančią informaciją. Pareiškėjos teigimu, 2020 m. rugsėjo 25 d. Šilalės artojo Nr. 75 publikacijoje ,,Politinis cirkas tęsiasi“ pateikti Raimundo Vaitiekaus teiginiai, jog ,,<...> jos <...> sprendimu nebeliko valdiškos ambulatorijos, iš žvingiškių ir teneniškių buvo ,,pavogtos“ felčerės“. Teigiama, kad VšĮ Pajūrio ambulatorija buvo panaikinta Tarybos sprendimu. Šis klausimas buvo sprendžiamas ne viename Tarybos posėdyje, tačiau visais atvejais pareiškėja, teigia, nusišalinusi ir nedalyvavusi su minėtąja įstaiga susijusių sprendimų priėmimo procedūrose. Todėl, ,,Šilalės artojas“ publikacijoje pateikti Raimundo Vaitiekaus teiginiai, pareiškėjos nuomone, laikytini melagingais ir diskredituojančiais ją tiek Pajūrio, tiek viso Šilalės rajono gyventojų požiūriu.“

Tuo pačiu raštu informuojama, kad Vyriausioji tarnybinės etikos komisija, vadovaudamasi Vyriausiosios tarnybinės etikos komisijos įstatymo 23 straipsnio 1 dalies 2 ir 8 punkto nuostatomis Vyriausioji tarnybinės etikos komisija nusprendė perduoti Šilalės rajono savivaldybės Etikos komisijai ištirti ir priimti sprendimą dėl Šilalės rajono savivaldybės tarybos nario Raimundo Vaitiekaus elgesio atitikties Kodekso nuostatoms situacijoje, kai 2020 m. rugsėjo 25 d. Šilalės artojo Nr. 75 publikacijoje ,,Politinis cirkas tęsiasi“ buvo paskelbti jo teiginiai dėl pareiškėjos veiklos, priimant sprendimus dėl VšĮ Pajūrio ambulatorijos.

Atsižvelgiant į tai, kas išdėstyta Komisija 2020 m. spalio 28 d. pranešimu paprašė Raimundo Vaitiekaus pateikti paaiškinimą. R. Vaitiekus paaiškinimą Komisijai pateikė 2020 m. lapkričio 4 d.

*Raimundo Vaitiekaus paaiškinimas*

Raimundas Vaitiekus 2020 m. lapkričio 4 d. rašte ,,Dėl atsakymo į paklausimą“ nurodo, kad ,,Perskaitęs ir susipažinęs su 2020-10-20 dienos Šilalės rajono savivaldybės etikos komisijos pranešimu noriu paklausti: Ar ne S. Olendrienės sprendimu įkurti privačią kliniką tame pačiame pastate ir išeiti iš VšĮ Pajūrio ambulatorija gydytojos sunaikino ją? Kiek Šilalės rajono savivaldybė raštu kreipėsi į gydytojus, gydymo ir mokymo įstaigas, dėjo skelbimus internete ar skelbė kur kitur, dėl gydytojo poreikio VšĮ Pajūrio ambulatorija?

Niekada nesinaudoju šmeižto ar netiesos skleidimu, bet dirbu man, kaip tarybos nariui, suteiktais įgaliojimais.“.

Komisijos 2020 m. lapkričio 6 d. posėdyje R. Vaitiekus nedalyvavo.

*Teisinis veiklos vertinimas ir motyvai*

Kodekso 4 straipsnyje įtvirtinti valstybės politikų elgesio principai, kuriais valstybės politikas turi vadovautis viešajame gyvenime: 1) pagarba žmogui ir valstybei; 2) teisingumas; 3) sąžiningumas; 4) skaidrumas ir viešumas; 5) padorumas; 6) pavyzdingumas; 7) nesavanaudiškumas; 8) nešališkumas; 9) atsakomybė.

Valstybės politikas atsako už savo elgesį viešajame gyvenime (Kodekso 4 straipsnio 1 pastraipos 9 punktas). Kodekso 2 straipsnio 8 dalyje apibrėžta viešojo gyvenimo sąvoka – valstybės politikos politinėje veikla, taip pat valstybės politiko elgesys, nesusijęs su jo privačiu gyvenimu.

Komisija, atsižvelgdama į tai, kas aukščiau išdėstyta ir vadovaudamasi Lietuvos Respublikos politikų elgesio kodekso 9 straipsnio 1 dalies 1 punktu, Šilalės rajono savivaldybės Etikos komisijos darbo reglamento, patvirtinto Šilalės rajono savivaldybės tarybos 2011 m. birželio 30 d. sprendimu Nr. T1-190 ,,Dėl Šilalės rajono savivaldybės Etikos komisijos darbo reglamento tvirtinimo“, 21.1 papunkčiu,

n u s p r e n d ė:

1. Konstatuoti, kad Šilalės rajono savivaldybės tarybos narys Raimundas Vaitiekus nepažeidė nustatytų valstybės politiko elgesio principų ar reikalavimų.
2. Apie priimtą sprendimą informuoti Savivaldybės tarybos narį Raimundą Vaitiekų.
3. Apie priimtą sprendimą informuoti pareiškėją.
4. Sprendimo kopiją pateikti Vyriausiajai tarnybinės etikos komisijai.
5. Sprendimą paskelbti Savivaldybės interneto svetainėje [www.silale.lt](http://www.silale.lt).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka per vieną mėnesį nuo sprendimo paskelbimo arba jo įteikimo valstybės politikui, dėl kurio yra priimtas sprendimas, dienos.

Komisijos pirmininkė Loreta Kalnikaitė